  Анжелика Тихонова корреспондент 2-тӥ южтолэзе Эгра ёросысь «Нефтяник» культура юртын калык творчествоя «Улонэ мынам – калыке мынам» IV ёроскуспо усьтэм фестиваль ортчоз. Россиысь но Удмуртиысь лулчеберет удысысь дано ужасез Анатолий Чирковез буре ваёнлы сӥзем ужрадэ пыриськыны Удмуртиысь коллективъёсты ӧтё. Со сярысь ивортодэтъя «Удмуртия» агентстволэн корреспондентэзлы Эграысь «Нефтяник» культура юртысь ивортодэтъя но аналитикая ёзэтэн кивалтӥсь Людмила Чиркова вераз. Фестивале творчествоя коллективъёс, солистъёс, дуэтъёс, нимаз кырӟасьёс, кибашлыос, искусствоосъя нылпи школаосын ужасьёс но дышетскисьёс, ёрос лыдӟетъюрт сӧзнэтын ужасьёс пыриськыны быгато. Со понна 4 минутозь чеберлыко номер дасяно. 25-тӥ тулыспалозь видеозаписез куриськонэн валче радъясьёслы келяно. Фестивальлэн куронъёсыз сярысь пыр-почгес  тодыны луэ. Людмила Чирковалэн кылъёсызъя, та ужрадэз калык туж кельшытӥз. Арлы быдэ трос гинэ пыриськисьёс луо. Кылсярысь, кылем арын Эгра ёросэн валче укмыс ёросъёс быгатонлыкъёссэс возьматӥзы, нош туэ куать ёрослэсь куриськонъёс вуизы ини. Анатолий Чирков 20 ар ӵоже Эгра ёросысь лулчеберет удысэн, 27 ар ӵоже Сундур культура юртысь «Ӟардон» калык фольклор ансамблен кивалтӥз. Со калык творчествоез утён, азинтон бордын туж мыло-кыдо тыршиз. Вить ар талэсь азьло шудтэм учыре сюрыса бырыны шедиз. « Со весь тыршемын калык понна ужаны, со туж зол калыкез яратэ вал, сое но туж зол калыкъёс ярато вал, пересез но, пичиез но, ваньмыз. Со весь калыкен ӟеч, небыт вераськыны быгатэ вал, со котькуд адямилы кыл шедьтэ вал. <…> Сое гурт калык но эктӥсь Толик гинэ шуэ вал » Людмила Чиркова, Эграысь «Нефтяник» культура юртысь ивортодэтъя но аналитикая ёзэтлэн кивалтӥсез Со улсын кибашлыослэн ужъёсынызы адӟытон, искусствоосъя нылпи школаосын дышетскисьёслэн ужъёсынызы адӟытон, калык шулдыръяськонъёсысь, конкурсъёсысь но фестивальёсысь туспуктэмъёсын адӟытон, аттракционъёс ужалозы, табань пыжозы.  Тегъёс: Эгра Удмуртия фестиваль йӧскалыклулчеберет удмуртъёс  